Täna algab Tallinnas Euroopa mõjukaima poliitilise jõu - kristlikke demokraate ja konservatiive ühendava Euroopa Rahvapartei (EPP-ED) Europarlamendi saadikurühma juhtide kohtumine. Tegemist on inimestega, kelle nimed pole vahest avalikkusele sedavõrd tuttavad kui peaministrite või presidentide omad, kuid kes tegelikult määravad paljuski ära  selle poliitika, mida Euroopa ajab. Europarlamendi otsused kujundavad juba praegu ligi 60% meie seadustest, tema roll Euroopas - eriti selle välispoliitika kujundamises - on kiirelt kasvamas. Seda meeldivam on see, et nimetatud seltskond just Tallinna oma kogunemiskohaks on valinud. Kindlasti on see ühelt poolt tunnustus Eestile, teiselt poolt aga ka Isamaa ja Res Publica Liitu Europarlamendis esindanud ning EPP juhtide hulka kuuluvale Tunne Kelamile, kes on suutnud endale selles Europarlamendi suurimas  rühmas märkimisväärse positsiooni võita. Tallinna tänavatel ning prügikastides käivat valimiskampaaniat vaadates, kus üks Euroopas liberaal-demokraatlikku saadikurühma kuuluv erakond teist sopaga üle kallab, kehitavad need Euroopa tegelikud tegijad vaid õlgu. Elu on Europarlamendis karm - loeb vaid see, kui suur sa oled - ning liberaaldemokraadid pole Euroopas paraku mingid tegijad - sest nad on lihtsalt nii väiksed. Europarlamendis on paraku aga just see mis loeb. Siiri Oviir ja Toomas Savi on kenad ja  töökad inimesed, neist või nende võimalikest järglastest pole Eestil Europarlamendis kahjuks mingit tulu, sest nii kurb kui seda öelda, pole liberaal-demokraatidel oma väiksuse tõttu Euroopas lihtsalt mõju. Vabandan, kui need sõnad kedagi solvavad, kuid nii see lihtsalt on. Euroopa tegelikele tegijatele aga - tere tulemast Tallinna ja tegusat nädalavahetust!